
Pranešimas apie Komisijos 2015 m. balandžio 22 d. posėdyje nagrinėtus klausimus ir priimtus sprendimus

Komisijos 2015 m. balandžio 22 d. posėdyje buvo nagrinėjami šie klausimai:
1. Rimanto Astrausko peticijos „Dėl Lietuvos Respublikos baudžiamojo proceso kodekso papildymo“ nagrinėjimas iš esmės. 
2. Dėl Vito Antano Burdulio kreipimosi „Dėl fizinio asmens bankroto“. 
3. Dėl Milvydo Juškausko kreipimosi „Dėl Lietuvos Respublikos administracinių teisės pažeidimų kodekso 18818 straipsnio pakeitimo“ pripažinimo peticija.
4. Dėl Milvydo Juškausko kreipimosi „Dėl Lietuvos Respublikos civilinio proceso kodekso 56 straipsnio 1 dalies 4 punkto pakeitimo“ pripažinimo peticija.
5. Dėl Milvydo Juškausko kreipimosi „Dėl Lietuvos Respublikos civilinio kodekso 4.85 straipsnio pakeitimo“ pripažinimo peticija. 
6. Dėl Milvydo Juškausko kreipimosi „Dėl Lietuvos Respublikos saugaus eismo automobilių keliais įstatymo 24 straipsnio 3 dalies pakeitimo“ pripažinimo peticija. 
7. Dėl Milvydo Juškausko kreipimosi „Dėl Lietuvos Respublikos administracinių teisės pažeidimų kodekso 161 straipsnio pakeitimo“ pripažinimo peticija. 
8. Dėl Valerijaus Kazakevičiaus peticijos „Dėl Lietuvos valdžios – Lietuvos Respublikos Seimo, Prezidento ir Vyriausybės, Teismo, kitų Lietuvos valdžios ir institucijų pareigūnų neteisėtų veiksmų ir nusikalstamo neveikimo, funkcijų ir pareigų neatlikimo, politinės ir teisinės korupcijos, kitų nusikaltimų, šiurkščių Lietuvos Respublikos Konstitucijos, Lietuvos Respublikos Tarptautinių sutarčių, Lietuvos Respublikos įstatymų, žmogaus teisių ir laisvių pažeidimų ir absoliučios visapusiškos diskriminacijos ir dėl priimtų teises aktų prieštaravimo Lietuvos Respublikos Konstitucijai ir dėl reikalavimo nedelsiant kreiptis į Lietuvos Respublikos Konstitucinį Teismą konstitucingumo kontrolei.“

Pirmuoju klausimu buvo priimtas sprendimas atmesti Rimanto Astrausko peticijoje „Dėl Lietuvos Respublikos baudžiamojo proceso kodekso papildymo“ pateiktą pasiūlymą „papildyti Lietuvos Respublikos baudžiamojo proceso kodeksą nauju 36 skyriumi „Baudžiamosios bylos atnaujinimas dėl nuosprendžio dalies, kuri yra susijusi su civiliniu ieškiniu“.
[bookmark: _GoBack]Komisija šį sprendimą priėmė, atsižvelgusi į Lietuvos Respublikos teisingumo ministerijos pateiktą nuomonę ir manydama, kad teisės aktų pakeitimai atliekami tik tada, kai dėl vienų ar kitų jų nuostatų taikymo kyla ar gali kilti teorinių ar praktinių problemų, kai tos problemos identifikuojamos, remiantis konkrečiais praktiniais pavyzdžiais ir pagrįstais teoriniais argumentais. 
Atsižvelgus į tai, peticijoje siūlomi pakeitimai turėtų būti pagrįsti, nurodant konkrečias problemas.
Pažymėtina, kad Baudžiamojo proceso kodekso 113 straipsnio 2 dalyje nustatyta, kad kai nagrinėjant civilinį ieškinį baudžiamojoje byloje kyla klausimų, kurių sprendimo Baudžiamojo proceso kodeksas nereglamentuoja, taikomos atitinkamos civilinio proceso normos, jeigu jos neprieštarauja baudžiamojo proceso normoms. Vadovaujantis šia nuostata, manytina, kad būtų galimas bylos atnaujinimas, kuris yra susijęs išimtinai su civiliniu ieškiniu.
Pažymėtina ir tai, kad Teisingumo ministerija konkrečių praktinių problemų, susijusių su minėtos nuostatos taikymu praktikoje, nėra identifikavusi.
Antruoju klausimu, vadovaujantis Lietuvos Respublikos peticijų įstatymo 2 straipsnio 4 dalimi, buvo priimtas sprendimas Vito Antano Burdulio kreipimosi „Dėl fizinio asmens bankroto“ nenagrinėti Peticijų įstatymo nustatytais pagrindais. 
Peticijų įstatymo 2 straipsnio 4 dalyje yra nustatyta, kad peticija – rašytinis arba elektroninis pareiškėjo kreipimasis į Seimą, Vyriausybę ar savivaldybės institucijas su reikalavimais ar siūlymais (...) kai tam reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą ir kai peticijų komisijos tokį kreipimąsi pripažįsta peticija.
Pareiškėjas savo kreipimesi prašo „leisti teismui nagrinėti šią bylą supaprastinta tvarka ir pagal galiojantį Lietuvos Respublikos fizinių asmenų bankroto administravimo įstatymą pripažinti jo, kaip fizinio asmens, bankrotą“, tačiau tokių klausimų nagrinėjimas nėra Komisijos kompetencijoje.
Pagal Lietuvos Respublikos fizinių asmenų bankroto įstatymą fizinio asmens bankroto procesą gali inicijuoti tik pats fizinis asmuo, fizinio asmens bankroto procesas vykdomas teismo tvarka, fizinio asmens bankrotą galima inicijuoti, kai jis negali įvykdyti skolinių įsipareigojimų, kurių mokėjimo terminai suėję ir kurių suma viršija 25 Lietuvos Respublikos Vyriausybės patvirtintas minimaliąsias mėnesines algas (šiuo metu 7500 eurų arba 25896 litų). Fizinis asmuo pareiškimą iškelti bankroto bylą pateikia vietovės, kurioje yra fizinio asmens gyvenamoji vieta, apylinkės teismui Lietuvos Respublikos civilinio proceso kodekso nustatyta tvarka. 
Trečiuoju klausimu buvo priimtas sprendimas Dėl Milvydo Juškausko kreipimąsi „Dėl Lietuvos Respublikos administracinių teisės pažeidimų kodekso 18818 straipsnio pakeitimo“ pripažinti peticija ir priimti ją nagrinėti.
Pareiškėjas siūlo „LR Administracinių teisės pažeidimų kodekso 18818 straipsnį „Nacistinių ar komunistinių simbolių platinimas ar demonstravimas“ patobulinti (pakeisti) taip, jog nenustatytų nuobaudų už ne Nacionalsocialistinės Vokietijos laikotarpio svastikų (gotų, getų, samogetų, trakų, etruskų, vikingų, sarmatų, skitų, lietuvių, latvių, rusų, lenkų, ukrainiečių, bulgarų, suomių ir kt.) viešą naudojimą, pvz. sekančiai:
18818 straipsnis. Nacionalsocialistinių ar komunistinių simbolių platinimas ar demonstravimas
1933-1945 metų Vokietijos, TSRS ar Lietuvos TSR vėliavos ar herbo arba vėliavų, ženklų ar uniformų, kurių sudedamoji dalis yra 1933-1945 metų Vokietijos, TSRS ar Lietuvos TSR vėliava ar herbas, 1933-1945 metų Vokietijos nacionalsocialistinių ar TSRS komunistinių organizacijų simbolių ar uniformų arba 1933-1945 metų Vokietijos, TSRS ar Lietuvos TSR vėliavos ar herbo, 1933-1945 Vokietijos teisės aktais nustatytų ženklų su svastika ir SS runomis, TSRS teisės aktais nustatytų tarybinio kūjo ir pjautuvo ženklo, tarybinės raudonos penkiakampės žvaigždės ženklo pagrindu sudarytų vėliavų ar ženklų, atsakingų už Lietuvos gyventojų represijas Vokietijos nacionalsocialistų ar TSRS komunistų partijos vadovų atvaizdų platinimas, naudojimas susirinkime ar kitame masiniame renginyje arba kitoks demonstravimas, taip pat 1933-1945 metų Vokietijos, TSRS ar Lietuvos TSR himno viešas atlikimas.“
Ketvirtuoju klausimu buvo priimtas sprendimas Milvydo Juškausko kreipimąsi „Dėl Lietuvos Respublikos civilinio proceso kodekso 56 straipsnio 1 dalies 4 punkto pakeitimo“ pripažinti peticija ir priimti ją nagrinėti.
Pareiškėjas siūlo „pakeisti Lietuvos Respublikos Civilinio proceso kodekso 56 straipsnio 1 dalies 4 punktą panaikinant nuostatą „turintys aukštąjį universitetinį teisinį išsilavinimą“, arba 4 punktą pakeisti taip: „vienas asmuo atstovavimui savo artimam giminaičiui ar sutuoktiniui” ar pan.“
Penktuoju klausimu buvo priimtas sprendimas Milvydo Juškausko kreipimąsi „Dėl Lietuvos Respublikos civilinio kodekso 4.85 straipsnio pakeitimo“ pripažinti peticija ir priimti ją nagrinėti.
Pareiškėjas siūlo „patobulinti Lietuvos Respublikos Civilinio kodekso 4.85 str. nuostatas: 1 dalyje žodžius “vieną balsą” pakeičiant žodžiais “balsų kiekį atitinkantį nuosavybės teise valdomų patalpų plotą kvadratiniais metrais“ ar panašia prasme. 5 dalyje žodžius “1/4 butų ir kitų patalpų savininkų” pakeisti žodžiais “1/4 visų balsų dalį turintieji savininkai” arba “1/4 visų patalpų dalies savininkai” ar pan.“
Šeštuoju klausimu buvo priimtas sprendimas Milvydo Juškausko kreipimąsi „Dėl Lietuvos Respublikos saugaus eismo automobilių keliais įstatymo 24 straipsnio 3 dalies pakeitimo“ pripažinti peticija ir priimti ją nagrinėti.
Pareiškėjas siūlo „Lietuvos Respublikos saugaus eismo automobilių keliais įstatymo 24 straipsnio 3 dalį patobulinti surašant visiškai tokią pat prasmę kaip dabar galiojanti, bet tik aiškiau surašytą, kad neliktų galimybių ją aiškinti savaip ir organizuoti „Asmeniui, kuriam teisė vairuoti transporto priemones atimta dėl daugiau nei vienos KET taisyklės daugiau nei vieno karto pažeidimų, teisė vairuoti transporto priemones grąžinama tik jam nustatyta tvarka užbaigus papildomus vairuotojų mokymus“.
Septintuoju klausimu buvo priimtas sprendimas Milvydo Juškausko kreipimąsi „Dėl Lietuvos Respublikos administracinių teisės pažeidimų kodekso 161 straipsnio pakeitimo“ pripažinti peticija ir priimti ją nagrinėti.
Pareiškėjas siūlo „patobulinti Lietuvos Respublikos Administracinių teisės pažeidimų kodekso 161 straipsnį, žodžius „tinkamos priežiūros” pakeičiant žodžiu „naudojimo“ ir surašant taip: 161 straipsnis. Miestų ir kitų gyvenamųjų vietovių tvarkymo ir švaros taisyklių pažeidimas „Savivaldybių tarybų patvirtintų miestų ir kitų gyvenamųjų vietovių tvarkymo ir švaros taisyklių pažeidimas, taip pat miestų ir gyvenamųjų vietovių statinių naudojimo taisyklių nesilaikymas - užtraukia įspėjimą arba baudą iki penkių šimtų septyniasdešimt devynių eurų“.
Aštuntuoju klausimu, vadovaujantis Lietuvos Respublikos peticijų įstatymo 1 straipsniu ir 2 straipsnio 4 dalimi, buvo priimtas sprendimas Valerijaus Kazakevičiaus peticijos „Dėl Lietuvos valdžios – Lietuvos Respublikos Seimo, Prezidento ir Vyriausybės, Teismo, kitų Lietuvos valdžios ir institucijų pareigūnų neteisėtų veiksmų ir nusikalstamo neveikimo, funkcijų ir pareigų neatlikimo, politinės ir teisinės korupcijos, kitų nusikaltimų, šiurkščių Lietuvos Respublikos Konstitucijos, Lietuvos Respublikos Tarptautinių sutarčių, Lietuvos Respublikos įstatymų, žmogaus teisių ir laisvių pažeidimų ir absoliučios visapusiškos diskriminacijos ir dėl priimtų teisės aktų prieštaravimo Lietuvos Respublikos Konstitucijai ir dėl reikalavimo nedelsiant kreiptis į Lietuvos Respublikos Konstitucinį Teismą konstitucingumo kontrolei“ nenagrinėti Lietuvos Respublikos peticijų įstatyme nustatytais pagrindais, nes peticijoje pateiktų siūlymų nagrinėjimas nėra Komisijos kompetencijoje.
Pagal Lietuvos Respublikos Konstitucijos 74 straipsnį Respublikos Prezidentą, Konstitucinio Teismo pirmininką ir teisėjus, Aukščiausiojo Teismo pirmininką ir teisėjus, Apeliacinio teismo pirmininką ir teisėjus, Seimo narius, šiurkščiai pažeidusius Konstituciją arba sulaužiusius priesaiką, taip pat paaiškėjus, jog padarytas nusikaltimas, Seimas 3/5 visų narių balsų dauguma gali pašalinti iš užimamų pareigų ar panaikinti Seimo nario mandatą. Tai atliekama apkaltos proceso tvarka, kurią nustato Seimo statutas.
Pagal Lietuvos Respublikos Seimo statuto 228 straipsnį teikti Seimui pradėti apkaltos procesą Konstitucijos 74 straipsnyje nurodytam asmeniui turi teisę ne mažesnė kaip 1/4 Seimo narių grupė, o šio statuto 78 straipsnio 3 dalyje nustatytu atveju ir Etikos ir procedūrų komisija.
Seimo statuto 78 straipsnio 3 dalyje nustatyta, kad jeigu tiriant Seimo nario veiklą kyla įtarimų, kad Seimo narys galimai šiurkščiai pažeidė Konstituciją ir (ar) sulaužė priesaiką, Etikos ir procedūrų komisija ne mažesne kaip 4/5 visų komisijos narių balsų dauguma siūlo Seimui pradėti Seimo nariui apkaltos procesą.
Taigi teikti Seimui pradėti apkaltos procesą Lietuvos Respublikos Prezidentei turi teisę ne mažesnė kaip 1/4 Seimo narių grupė, o Seimo nariui – dar ir Seimo Etikos ir procedūrų komisija.
Pagal Lietuvos Respublikos Konstitucijos 118 straipsnį generalinį prokurorą skiria ir atleidžia Respublikos Prezidentas Seimo pritarimu.
Pagal Lietuvos Respublikos specialiųjų tyrimų tarnybos įstatymo 11 straipsnį specialiųjų tyrimų tarnybos direktoriaus kandidatūrą teikia Seimui ir, šiam pritarus, Specialiųjų tyrimų tarnybos direktorių į pareigas skiria ir iš pareigų atleidžia Respublikos Prezidentas.

